1.869 sommerhuse sat til salg i Nordjylland. Det er 376 flere sommerhuse, der er blevet sat til salg, end i hele 2017, hvor der blev sat 1.493 sommerhuse til salg. Det giver en stigning på 25,2 procent på trods af, at der endnu er fem måneder tilbage af 2018. Det viser nye tal fra Boligsiden.dk. Tallene viser, at udlejningsbranchen har gode vilkår for at øge mængden af feriehuse til udlejning, og det er hårdt tiltrængt, mener Dansk Erhverv. - Vi har brug for flere feriehuse til udlejning i Danmark. I 2017 stod feriehusene for 37 procent af turisternes i alt 52,4 millioner overnatninger i Danmark. Alene blandt udenlandske turister er andelen helt oppe på 54 procent, siger Lars Ramme Nielsen, chef for turisme og oplevelsesøkonomi i Dansk Erhverv. - Derfor er det også mit håb, at mere bevægelse på sommerhusmarkedet sammen med blandt andet det forhøjede bundfradrag på sommerhusudlejning kan være med til at øge antallet af feriehuse. Regeringen indgik i foråret en deleøkonomisk aftale med Dansk Folkeparti, Socialdemokratiet og Det Radikale Venstre, som har til formål at øge incitamentet til at udleje sit feriehus. Det foregår dels gennem det forhøjede bundfradrag på op til 40.000 kroner ved udlejning gennem en udlejningsportal, dels ved at sætte 4 millioner kroner af over de næste tre år til en målrettet kampagne for at få flere til at leje deres sommerhuse ud. Samtidig blev det i 2017 gjort muligt at låne op til 75 procent af sommerhusets værdi gennem realkreditlån.

Opsummering:
Med en sommer i absolut verdensklasse har antallet af sommerhuse sat til salg i årets første syv måneder slået alle forventninger.